Jesaya 45 | Beibele Inthaneteng | Phetolelo ya Lefase le Lefsa
45 Se ke seo Jehofa a se boditšego motlotšwa+ wa gagwe, Korese, yoo ke swerego seatla sa gagwe sa le letona,+ gore ke fenye ditšhaba tšeo di lego pele ga gagwe,+ e le gore ke amoge dikgoši matla;* gore ke mmulele mabati ao a nago le karolo ya ka godimo le ya ka fase, e le gore dikgoro di se ke tša tswalelwa, a re:
2 “Ke tla go eta pele,+ ka batalatša meboto ya naga.+ Ke tla pšhatlaganya mabati a koporo, ka ripa dipalelo tša tšhipi.+
3 Ke tla go nea matlotlo+ ao a lego leswiswing le matlotlo a utilwego mafelong a utegilego, e le gore o tsebe gore ke nna Jehofa Yo a go bitšago ka leina la gago,+ yena Modimo wa Isiraele.
4 Ka baka la mohlanka wa ka Jakobo le ka baka la Isiraele mohlaolwa wa ka,+ e bile ke go biditše ka leina la gago; ke go neile leina le le hlomphegago, gaešita le ge o be o sa ntsebe.+
5 Ke nna Jehofa, ga go na yo mongwe.+ Ga go na Modimo yo mongwe ka ntle le nna.+ Ke tla go matlafatša,* gaešita le ge o be o sa ntsebe,
6 e le gore batho ba tsebe go tšwa ka bohlabela le ka bodikela gore ga go na yo mongwe ka ntle le nna.+ Ke nna Jehofa, ga go na yo mongwe.+
7 Yo a bopago seetša+ le yo a hlolago leswiswi,+ yo a dirago khutšo+ le yo a hlolago masetlapelo,+ nna Jehofa ke dira dilo tše ka moka.+
8 “Lena magodimo, rothišang toko e tšwago godimo;+ anke leratadima le tletšego maru le rothiše toko.+ Anke lefase le bulege gomme le enywe phološo, le gona anke le mediše le toko.+ Nna Jehofa, ke hlotše seo.”+
9 Go madimabe yo a lwago le Mmopi+ wa gagwe, go etša ge setsekana sa lengeta se elwa le ditsekana tše dingwe tša mangeta tšeo di lahletšwego fase! Na letsopa+ le ka re go mmopi wa lona: “O dira’ng?” Na le seo o se dirilego se ka re: “Ga a na diatla”?
10 Go madimabe yo a rego go tate: “O belege eng?” gomme a re go mosadi: “O šokwa ka baka la’ng?”+
11 Se ke seo Jehofa, Mokgethwa wa Isiraele+ le Mohlami+ wa yona a se boletšego a re: “Mpotšišeng le ka dilo tšeo di tlago,+ tšeo di lego mabapi le barwa ba ka;+ ge e le mabapi le modiro+ wa diatla tša ka le ka hwetša dikarabo go nna.
12 Ke dirile lefase+ e bile ke bopile le batho bao ba lego go lona.+ Nna ka diatla tša ka ke phurolotše magodimo+ gomme ke laetše makoko ka moka a ona.”+
13 “Ke tsošitše motho ka go loka,+ gomme ke tla letliša ditsela tša gagwe ka moka.+ Ke yena a tlago go aga motse wa ka,+ gomme o tla lokolla batho ba ka ka moka bao ba lego bothopša,+ e sego ka theko+ goba ka pipamolomo,” o re’alo Jehofa wa madira.
14 Se ke seo Jehofa a se boletšego a re: “Bathwalwa bao ba sa lefšego ba Egipita+ le barekiši ba Ethiopia le Baseba,+ batho ba batelele,+ ba tla tla le go wena, gomme e tla ba ba gago.+ Ba tla go šala morago; ba tla tla ba tlemilwe,+ ba go khunamela.+ Ba tla go rapela, ba re: ‘Ruri Modimo o na le wena,+ gomme ga go na yo mongwe; ga go na Modimo yo mongwe.’”+
15 Ruri o Modimo yo a ikutago,+ Modimo wa Isiraele, Mophološi.+
16 Ka moka ga bona ba tla hlabja ke dihlong ba ba ba kokobetšwa. Batšweletši ba medingwana ba tla sepela gotee ba kokobeditšwe.+
17 Ge e le Isiraele, e tla phološwa ke Jehofa+ ka phološo ya go iša mehleng ya neng le neng.+ Lena le ka se hlabje ke dihlong,+ e bile le ka se kokobetšwe+ go iša mehleng ya neng le neng le ya ka mo go sa felego.
18 Se ke seo se boletšwego ke Jehofa, Mmopi wa magodimo,+ Yena Modimo wa therešo,+ Mohlami wa lefase le Modiri wa lona,+ Yena yo a le theilego ka go tia,+ yo a sa le bopelago lefeela, yo a le hlametšego go dulwa ke batho:+ “Ke nna Jehofa, ga go na yo mongwe.+
19 Ga se ka bolela ke le lefelong le le utegilego,+ ke le lefelong la leswiswi la lefaseng; e bile ga se ka botša peu ya Jakobo, ka re: ‘Ntsomeng, fela boiteko bja lena e tla ba bja lefeela.’+ Ke nna Jehofa, yo a bolelago se se lokilego, yo a bolelago se se botegago.+
20 “Phuthanang le tle.+ Kgobokanang, lena bao ba phonyokgilego ditšhabeng.+ Bao ba swerego seswantšho sa bona se se betlilwego sa kota ga ba tsebe selo, le bao ba rapelago modimo yo a sa kgonego go phološa ga ba tsebe selo.+
21 Bolelang le be le tšweletše taba ya lena.+ Ee, anke ba rerišane ka kwano. Ke mang yo a kwaditšego dilo tše go tloga kgale?+ Ke mang yo a di boletšego go tloga ka nako yeo?+ Na ga se nna Jehofa, yoo ka ntle le nna go se nago Modimo yo mongwe;+ Modimo yo a lokilego le Mophološi,+ yoo ka ntle le nna go se nago yo mongwe?+
22 “Retologelang go nna gomme le phološwe,+ lena bohle bao ba lego magomong a lefase; ka gobane ke nna Modimo, ga go na yo mongwe.+
23 Ke enne ka nna+—lentšu le tšwile molomong wa ka ka go loka,+ e le gore le se boele morago+—gore letolo le lengwe le le lengwe le tla nkhunamela+ le leleme le lengwe le le lengwe le ene,+
24 le re: ‘Ruri Jehofa o na le toko le matla ka moka.+ Bohle bao ba mmefelelago ba tla tla thwii go yena gomme ba hlabja ke dihlong.+
25 Ka thušo ya Jehofa, peu ka moka+ ya Isiraele e tla itlhatsela e lokile+ e bile e tla ikgantšha.’”+
^ Phetolelo ya lentšu ka lentšu e re, “tlemolle matheka a dikgoši.”
^ Phetolelo ya lentšu ka lentšu e re, “tlema ka go tia.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D45%26wtlocale%3DSE%26srcid=share⊂ject=Bala Beibele Inthaneteng